Un bărbat de 36 de ani, suspectat că a acostat mai multe fete în apropierea unei şcoli dintr-un cartier din Cluj-Napoca, este căutat de poliţişti. Aceştia au deschis dosar penal pentru corupere sexuală a minorilor.

Poliţiştii din Cluj au anunţat, marţi, că au deschis dosar penal sub aspectul comiterii infracţiunii de corupere sexuală a minorilor, în cazul unui bărbat acuzat că acosta fete în apropierea unei şcoli gimnaziale dintr-un cartier din Cluj-Napoca

„La data de 24 aprilie a.c., la nivelul Poliţiei municipiului Cluj-Napoca, a fost înregistrat un dosar penal sub aspectul săvârşirii infracţiunii de «corupere sexuală a minorilor». Poliţiştii au identificat persoana bănuită de comiterea acestei fapte, ca fiind un bărbat de 36 de ani din Cluj-Napoca”, au precizat poliţiştii.

În prezent agenţii desfăşoară activităţi în vederea găsirii bărbatului şi tragerea lui la răspundere penală.

Sursa: News.ro